## Pravilnik o načinu i postupku provođenja ispita o stručnoj osposobljenosti za obavljanje djelatnosti jav­nog cestovnog prijevoza

### NN 127/2005 (26.10.2005.), Pravilnik o načinu i postupku provođenja ispita o stručnoj osposobljenosti za obavljanje djelatnosti jav­nog cestovnog prijevoza

# HRVATSKA GOSPODARSKA KOMORA

**2375**

Na temelju odredbe članka 12. stavak 8. Zakona o
prijevozu u cestovnom prometu (»Narodne novine« br.
178/04) Skupština Hrvatske obrtničke komore na sjednici održanoj 30. lipnja 2005.
godine i Upravni odbor Hrvatske gospodarske komore, na sjednici održanoj 30.
rujna 2005. godine, donijeli su

## PRAVILNIK

### O NAČINU I POSTUPKU PROVOĐENJA ISPITA O STRUČNOJ OSPOSOBLJENOSTI ZA OBAVLJANJE DJELATNOSTI JAVNOG CESTOVNOG PRIJEVOZA

1. OPĆE ODREDBE

Članak 1.

Ovim Pravilnikom uređuje se način i postupak
provođenja ispita o stručnoj osposobljenosti za obavljanje djelatnosti javnog
cestovnog prijevoza (dalje u tekstu: ispit).

Hrvatska obrtnička komora i Hrvatska gospodarska
komora provode ispit o stručnoj osposobljenosti za obavljanje djelatnosti
javnog cestovnog prijevoza.

2. POVJERENSTVO

Članak 2.

Ispit se polaže pred Povjerenstvom koje osniva
ministar nadležan za promet (dalje u tekstu: ministar), na prijedlog Hrvatske
obrtničke komore i Hrvatske gospodarske komore (dalje u tekstu: Komore).

Povjerenstvo se sastoji od tri člana:
predstavnika ministarstva nadležnog za promet (dalje u tekstu: Ministarstvo) i
Komora.

Povjerenstvo se imenuje s liste članova
Povjerenstva, koja se sastoji od 18 članova, i to po šest članova na prijedlog
Ministarstva, Hrvatske obrtničke komore i Hrvatske gospodarske komore.

Broj Povjerenstava utvrđuje Predsjednik
Povjerenstva ovisno o broju prijavljenih polaznika.

Predsjednika i dva potpredsjednika Povjerenstva
određuje ministar na prijedlog Komora iz redova članova Povjerenstva.

Mandat Povjerenstva traje četiri godine, istekom
kojeg članovi Povjerenstva mogu biti ponovno birani.

Članak 3.

Za članove Povjerenstva mogu se predlagati
stručnjaci visoke stručne spreme prometnog, pravnog, strojarskog ili ekonomskog
smjera s poznavanjem problema vezanih uz područje obavljanja djelatnosti javnog
cestovnog prijevoza.

Za člana Povjerenstva ne može biti imenovan:
poslodavac kod kojeg je polaznik zaposlen i članovi uže obitelji polaznika
(supruga, roditelji, braća, djeca, usvojenici).

Članak 4.

Tehničke i organizacijske pripreme za polaganje
ispita obavlja tajnik Povjerenstva.

Tajnika Povjerenstva određuje ministar na
prijedlog Komora.

Članak 5.

Povjerenstvo obavlja ove zadaće:

– utvrđuje liste ispitanika za ispit,

– utvrđuje ispunjenje uvjeta za pristupanje
ispitu,

– utvrđuje identitet ispitanika koji pristupa
ispitu.

– utvrđuje raspored pojedinih dijelova ispita,

– provodi ispite i ocjenjuje ispitanike, te

– utvrđuje opći uspjeh ispita.

Članak 6.

Predsjednik Povjerenstva obavlja sljedeće
poslove:

– predsjedava sastancima Povjerenstva,

– potpisuje liste za pristup ispitu,

– određuje vrijeme i mjesto održavanja ispita,

– organizira pripreme za polaganje ispita,

– odgovoran je za poštivanje zakonskih propisa u
toku provođenja ispita,

– organizira poslove i daje zaduženja članovima
Povjerenstva,

– obavlja i druge poslove određene propisima.

Poslove predsjednika Povjerenstva u slučaju
njegove spriječenosti obavlja potpredsjednik kojeg on odredi.

3. VRSTE ISPITA

Članak 7.

Ispit se sastoji od pismenog i usmenog dijela, a
polaže se za:

1. opći dio

2. posebni dio.

Članak 8.

Ispit se polaže prema Programu kojeg donosi
ministar na prijedlog Komora.

Pitanja za pismeni dio ispita sastavlja Povjerenstvo.

Svako pitanje vrednuje se odgovarajućim brojem
bodova.

4. PRIJAVA ISPITA

Članak 9.

Ispit se prijavljuje pisanim putem i to
najkasnije 15 dana prije određenog roka ispita.

Uz prijavu za ispit prilaže se dokaz o uplati
troškova polaganja ispita.

Članak 10.

Prijava se podnosi tajniku Povjerenstva.

Članak 11.

Povjerenstvo je dužno uputiti polaznicima pisani
poziv za pristupanje ispitu najkasnije sedam dana prije početka ispita.

5. ROKOVI ZA POLAGANJE
ISPITA

Članak 12.

Rokove za polaganje ispita utvrđuje predsjednik
Povjerenstva.

U pravilu ispit se polaže u četiri ispitna roka:
u proljetnom roku, u ljetnom roku, u jesenskom roku i u zimskom roku.

Izuzetno od stavka 2. ovog članka, ispit se može
održati i češće ovisno o broju prijavljenih polaznika. Ispit se obavezno može
održati za pet prijavljenih polaznika. Na pojedini ispit može pristupiti pred
jedno Povjerenstvo najviše 15 polaznika.

Utvrđeni rokovi za polaganje ispita javno se
obznanjuju.

6. MJESTO POLAGANJA
ISPITA

Članak 13.

Mjesto polaganja ispita određuje predsjednik
Povjerenstva.

7. POLAGANJE ISPITA

Članak 14.

Ispit se polaže na hrvatskom jeziku.

Članak 15.

Prije polaganja ispita Povjerenstvo utvrđuje
identitet polaznika, daje obavijest o tijeku ispita, posebno o vremenu za
odgovaranje na pitanja, kao i o vrsti dopuštenih pomagala i uvjetima za pristup
usmenom dijelu ispita.

*7.1. Pismeni dio ispita*

Članak 16.

Pismeni dio ispita polaže se četiri sata, a
sastoji se od odgovora na pismeno postavljena test pitanja odnosno opisnih
odgovora odnosno izrade rješenja postavljenih zadataka.

Pismeni dio ispita obavlja se pod nadzorom
najmanje jednog člana Povjerenstva.

Izrađene pismene radove pregledava i ocjenjuje
(bodovanjem) Povjerenstvo.

*7.2. Usmeni dio ispita*

Članak 17.

Usmeni dio ispita polaže se do jedan sat, a
sastoji se od usmenih odgovora na postavljena pitanja članova Povjerenstva, uz
provjeru znanja vezana uz negativna rješenja u pismenom dijelu, a mogu se
provjeravati i druga znanja koja nisu bila obuhvaćena pismenim dijelom ispita.

Na usmenom dijelu ispita pitanja postavlja član
Povjerenstva koji je stručnjak za područje u kojem se ispit polaže.

*7.3. Odustajanje od ispita i narušavanje reda*

Članak 18.

Polaznik koji bez opravdanog razloga ne pristupi
ispitu ili u tijeku ispita odustane od daljnjeg polaganja, ocjenjuje se kao da
ispit nije položio.

Ako je polaznik iz opravdanog razloga spriječen
pristupiti ispitu, mora to prijaviti Povjerenstvu najkasnije 48 sati prije
početka ispita, a u slučaju spriječenosti za to priložiti dokaze.

Članak 19.

U slučaju narušavanja reda u toku održavanja
ispita, kao i pri pokušaju ili izvršenju prijevare polaznik će se udaljiti s
ispita i ispit se zaključuje s ocjenom »nije položio«.

8. UTVRĐIVANJE USPJEHA
NA ISPITU

Članak 20.

Pismeni dio ispita boduje se s 200 bodova, a
usmeni sa 100 bodova.

Usmenom dijelu ispita pristupa polaznik koji na
pismenom dijelu postigne najmanje 101 bod.

Usmeni dio ispita je položen ako polaznik
postigne najmanje 51 bod.

Članak 21.

Nakon polaganja ispita ispitni rezultati
ocjenjuju se ocjenom »položio– la« ili »nije položio– la«.

Nakon položenog ispita izdaje se uvjerenje koje
potpisuje predsjednik Povjerenstva.

Članak 22.

Uvjerenje o položenom odnosno obavijest o nepoloženom ispitu dostavlja se polazniku pisanim putem
najkasnije sedam dana nakon ispita.

Članak 23.

Polaznik koji nije zadovoljan uspjehom na
ispitu, ima pravo prigovora.

Prigovor na odluku Povjerenstva o uspjehu na
ispitu podnosi se u pisanom obliku predsjedniku Povjerenstva.

Odluku o ponavljanju ispita ili jednog njegovog
dijela predsjednik Povjerenstva donosi u roku od 15 dana od primitka prigovora.

Odluku iz stavka 3. ovog članka o ponavljanju
ispita predsjednik Povjerenstva može donijeti samo ako su povrijeđene odredbe
ovog Pravilnika.

Ispit ili njegov dio mogu se ponavljati samo
pred Povjerenstvom u izmijenjenom sastavu.

9. PONAVLJANJE ISPITA

Članak 24.

Polaznik koji nije položio ispit ima pravo
ponavljanja.

Ukoliko je polaznik položio samo pismeni dio
ispita, a nije zadovoljio na usmenom dijelu na sljedećem roku polaže samo
usmeni dio ispita.

Rok za ponavljanje u redovitom slučaju iznosi
tri mjeseca. U slučaju neuspjeha u svakom daljnjem ponovljenom roku polaznik
ima pravo na ponavljanje cijelog ispita i to nakon šest mjeseci.

Članak 25.

O položenim ispitima tajnik Povjerenstva vodi
evidenciju u obliku i na način koji propiše ministar.

10. ZAVRŠNE ODREDBE

Članak 26.

Nadzor nad zakonitošću organiziranja i
provođenja ispita, kao i stručni nadzor provodi Ministarstvo.

Članak 27.

Stupanjem na snagu ovog Pravilnika prestaje
važiti Pravilnik o načinu i postupku polaganja ispita o stručnoj
osposobljenosti za obavljanje djelatnosti javnog cestovnog prijevoza (»Narodne
novine« br. 78/03).

Članak 28.

Ovaj Pravilnik stupa na snagu danom objave u
»Narodnim novinama«.

Broj: I-4992/2-2005

Broj: 1-102-3597/11-16-2005.

Predsjednik                                                     Predsjednik

Hrvatske gospodarske
komore                        Hrvatske obrtničke komore

**Nadan** **Vidošević**, v.
r.                                  **Stjepan Šafran**, v. r.

Pravilnik, NN 127/2005-2375